|  |
| --- |
| Til Pernille Rahbek Kulturministeriet  pra@kum.dk |

# Høringssvar: ”Høring over bekendtgørelsesudkast – gennemførelse af AVMS-direktivet, j.nr. 18/02123”

Danske Handicaporganisationer (DH) har følgende bemærkninger:

## **Behov for specifikke krav**

DH mener, at det er bekymrende, at Kulturministeriet bruger formuleringen ’ved hjælp af forholdsmæssige foranstaltninger løbende og gradvis” i §2, hvor der stilles krav til udbyderne om at gøre deres programvirksomhed tilgængelig. Det er DH’s opfattelse, at man ikke kan leve op til artikel 7 i direktivet, hvis man ikke mere udførligt beskriver, hvordan man skal gøre programvirksomheden tilgængelig. Vi har i handicaporganisationerne erfaring med, at det er svært for medietjenesteudbydere at leve op til krav, der ikke er specifikke. Vi kan se, at der er sket en udvikling af DR’s og TV2’s tilgængelighedstjenester i takt med, at forpligtelserne er blevet mere specifikke. Specifikke krav kan f.eks. være, hvor stor en procentdel af de danske udsendelser, der skal undertekstes eller hvilke udsendelser, der skal synstolkes.

Ministeriet skriver i høringsnotatet til ”Forslag til lov om ændring af lov om radio- og fjernsynsvirksomhed og lov om film”, at det er hensigten i bekendtgørelsesform at fastsætte de krav om tilgængelighed, som udbyderne skal leve op til, og at ministeriet skal udstede en bekendtgørelse indeholdende de nævnte krav. DH mener, at udbyderne ud af §2 ikke kan se, hvilke krav, de skal leve op til, og at ministeriet derved ikke lever op til det, man har skrevet i høringsnotatet. Der er behov for at få uddybet kravene i bekendtgørelsens §2. Dette kan f.eks. være ved at beskrive, hvordan udbyderne kan finde de krav, de skal leve op til, og hvordan udbyderne kan få hjælp og rådgivning til at leve op til kravene. Eller som nævnt ovenfor ved at skrive, hvor stor en procentdel af de danske udsendelser, der skal undertekstes eller hvilke udsendelser, der skal synstolkes.

Ved udarbejdelse af kravene kan ministeriet lade sig inspirere af den britiske regulerings- og konkurrencemyndighed for radio- og tv, Ofcom’s ”Code on Television Access Services”: <https://www.ofcom.org.uk/__data/assets/pdf_file/0020/97040/Access-service-code-Jan-2017.pdf>

Nedenstående er et fiktivt eksempel på, hvordan man kunne stille kvantitative krav og tidsfrister for en udbyder, der ikke har tilgængelighedstjenester på nuværende tidspunkt.

|  |  |  |  |  |  |
| --- | --- | --- | --- | --- | --- |
| **Tilgængelighedstjeneste/Årstal** | **2020** | **2021** | **2022** | **2023** | **2024** |
| Undertekster for døv og hørehæmmede | 20% | 40% | 60% | 80% | 100% |
| Tegnsprogstolkning | 7% | 10% | 12% | 15% | 18% |
| Synstolkning | 7% | 8% | 10% | 12% | 15% |
| Oplæsning af undertekster | 20% | 40% | 60% | 80% | 100% |

Der kan være behov for nedre grænser for tv-kanaler med små ressourcer (f.eks. lokale tv-kanaler), det kan evt. være ved at se på deres seertal. F.eks. kan tv-kanaler med meget få seere stille krav adgangstjenesterne, når de køber indhold fra audiovisuelle producenter (så når de "køber" en film, skal de stille krav om bl.a. undertekster).

Det er også vigtigt at stille kvalitative krav ved f.eks. evaluering af tjenesterne og stille viden til rådighed om, hvordan man laver tilgængelighedstjenester. Det kan være ved, at ministeriet laver en kortlægning af de tilgængelighedstjenester, der benyttes i Danmark og stiller den viden til rådighed for alle programudbydere.

Advisory Board

Desuden mener DH, at en inddragelse af handicaporganisationerne vil kunne klæde Radio- og TV-nævnet på til at kunne udarbejde de specifikke krav og vurdere udbydernes handlingsplaner. Kulturministeriet skriver i høringsnotatet, at det vil være hensigtsmæssigt at inddrage erfaringer og viden fra handicaporganisationerne og DR’s og TV2’s brugerråd. Desuden står der i lovforslagets bemærkninger, at de relevante handicaporganisationer skal inddrages med henblik på rådgivning inden for udvikling af tilgængelighedsforanstaltninger/tjenester og prioritering af tjenester. DH kan ikke se denne inddragelse afspejlet i bekendtgørelsen. DH mener, det skal beskrives i bekendtgørelsen, hvordan denne inddragelse skal finde sted, lige som det er beskrevet i DR og TV2’s public service-aftaler.

DH mener, man i bekendtgørelsen skal skrive, at Radio- og tv-nævnet skal etablere et advisory board med repræsentanter fra handicaporganisationerne, hvor mennesker med handicap kan rådgive og vejlede medietjenesteudbyderne, som vi har gode erfaringer med i TV2 og DR’s brugerråd. Advisory boardet kan bidrage med erfaring, når medietjenesteudbyderne skal udvælge, hvilke udsendelser der f.eks. skal syns- og tegnsprogstolkes.

Som nævnt ovenfor kan advisory boardet også hjælpe Radio- og tv-nævnet med at vurdere og tage stilling til, hvorvidt handlingsplanerne kan tages til efterretning, eller om de kræver ændringerne for at leve op til lovens forpligtelser. DH mener, der er behov for at sikre, at Radio- og tv-nævnet har de rette kompetencer til dette arbejde.

Til sidst vil vi kvittere for, at man i bemærkningerne til ”Forslag til lov om ændring af lov om radio- og fjernsynsvirksomhed og lov om film” har tilføjet, at Kulturministeriet i de kommende år vil følge anvendelsen af den foreslåede nye regulering på tilgængelighed for personer med handicap med henblik på at vurdere om ordningen fungerer efter hensigten.

Skulle ovenstående give anledning til spørgsmål, kan disse rettes til chefkonsulent, Monica Løland, på tlf.: 3638 8524 eller e-mail: [mol@handicap.dk](mailto:mol@handicap.dk).

Med venlig hilsen

Thorkild Olesen   
*Formand*